REGOLAMENT TAL-KUMMISSJONI (KE) Nru 228/2006
tad-9 ta' Frar 2006
li jemenda r-Regolament (KE) Nru 2257/94 li jistabbilixxi l-istandards tal-kwalità għall-banana
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 404/93 tat-13 ta' Frar 1993 dwar l-organizzazzjoni komuni tas-suq tal-banana (1), u b'mod partikolari l-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 2257/94 (2) li jistabbilixxi regoli dettaljati għall-applikazzjoni tar-Regolament (KEE) Nru 404/93 fir-rigward tal-istandards tal-kwalità għall-banana.
(2)
Riċerka reċenti dwar il-varjetajiet tal-banana wasslet għall-iżvilupp ta' diversi ibridi. Dan huwa l-każ għall-varjetà Flhorban 920, ibridu triplojde, Musa balbisiana X Musa acuminate, li tappartjeni għall-grupp AAA. Din il-varjetà ngħatat il-protezzjoni Komunitarja bid-Deċiżjoni Nru 13757 tal-Uffiċċju Komunitarju tal-Varjetajiet tal-Pjanti tad-19 ta' Lulju 2004. L-ibridi għandhom għalhekk ikunu koperti bir-Regolament (KEE) Nru 2257/94.
(3)
Minħabba l-kundizzjonijiet klimatiċi speċifiċi ta' dawk ir-reġjuni, ir-Regolament (KEE) Nru 2257/94 jippermetti li banana prodotta fil-Madeira, l-Azores, l-Algarve, Kreta u Lakonja tiġi kummerċalizzata fil-Komunità meta tkun klassifikata fil-Klassi II anke jekk ma tissodisfax ir-rekwiżit li tkun twila tal-anqas 14-il ċm. Huwa xieraq li tiġi provduta l-istess deroga għall-banana prodotta f'Ċipru, fejn il-kundizzjonijiet klimatiċi huma simili.
(4)
Fid-dawl tad-domanda tas-suq Komunitarju u b'kunsiderazzjoni għall-Istandard Codex Alimentarius għall-banana (Codex Stan 205-1997), għandu jkun hemm provvediment sabiex tkun permessa l-kummerċalizzazzjoni tal-banana ppreżentata bil-waħdiet.
(5)
Għalhekk ir-Regolament (KE) Nru 2257/94 għandu jiġi emendat skont dan.
(6)
Il-miżuri stipulati f'dan ir-Regolament huma skont l-opinjoni tal-Kumitat ta' Ġestjoni għall-Banana,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2257/94 jinbidel kif ġej:
(1)
L-Anness I jinbidel kif ġej:
(a)
Il-punt I jinbidel b'dan li ġej:
“I. DEFINIZZJONI TAL-PRODOTT
Dan l-istandard japplika għall-banana tal-varjetajiet (cultivars) tal-Musa (AAA) spp., is-subgruppi Cavendish u Gros Michel, kif ukoll l-Ibridi, imsemmija fl-Anness II, għall-forniment, friska għall-konsumatur wara l-preparazzjoni u l-imballaġġ. Plantains, banana intenzjonata għall-ipproċessar industrijali u banana tat-tin mhumiex koperti.”
(b)
Fil-punt III, ir-raba' paragrafu jinbidel b'dan li ġej:
“B'eċċezzjoni għat-tielet paragrafu, banana prodotta fil-Madeira, l-Azores, l-Algarve, Kreta, Lakonja u Ċipru li hija twila inqas minn 14-il ċm tista' tiġi kummerċalizzata fil-Komunità iżda għandha tiġi kklassifikata fil-Klassi II.”
(c)
Fil-punt V, il-punt C, l-ewwel paragrafu jinbidel b'dan li ġej:
“Il-banana għandha tkun ippreżentata f'għenieqed jew partijiet ta' għenieqed b'tal-anqas erba' bananiet. Il-banana tista' tiġi ppreżentata bil-waħdiet.”
(2)
Fl-Anness II, il-Grupp AAA, wara s-subgrupp Gros Michel tiddaħħal ir-ringiela li ġejja:
Grupp
Subgrupp
Cultivars ewlenin
(lista mhux eżawrjenti)
“Ibridi
Flhorban 920”
Artikolu 2
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 9 ta' Frar 2006.